## FGV millora les prestacions i les condicions d’accessibilitat de les màquines de venda de títols de viatge de la xarxa de Metrovalencia

*** S’han incorporat videointèrfons, bucles inductius per a persones amb problemes d’audició i s’han ampliat les opcions del sistema de pagament en un total de 188 equips
* De manera paral·lela, s’està executant la modernització dels passos d’accés i equips de validació de les estacions i parades**

Ferrocarrils de la Generalitat Valenciana (FGV) ha millorat les prestacions i les condicions d’accessibilitat de les màquines d’autovenda de títols de la xarxa de Metrovalencia.

En concret, s’ha incorporat en 188 equips un nou videointèrfon i el dispositiu de bucle inductiu que transforma el senyal d’àudio en un camp magnètic captat pels audiòfons en posició “T”.

A més, en les diferents màquines d’autovenda, distribuïdes en metro i tramvia, s’ha instal·lat el sistema de pagament sense contacte que completa els altres mitjans ja disponibles.

Com a part d’este projecte, FGV continua treballant a millorar les condicions d’accessibilitat dels continguts que es faciliten a través de les pantalles instal·lades en les mateixes màquines, millorant la interfície gràfica i afegint missatges acústics.

Esta actuació ha sigut finançada per Fons Europeus i ha comptat amb una inversió superior als tres milions d’euros, IVA inclòs.

En este procés d’actualització no s’han inclòs les 78 màquines accessibles que ja disposen d’estes i altres mesures que faciliten el seu accés a persones de mobilitat reduïda, persones discapacitades sensorials, cognitives i intel·lectuals.

Estos equips instal·lats en 2021 disposen d’una pantalla tàctil de 19 polzades amb majors prestacions gràfiques; disponibilitat d’ajuda a l’usuari, i un programari accessible, que combina la navegació per veu i utilitza un llenguatge fàcil secundat per icones. A més, tots els elements estan identificats per Braille, i disposen d’elements lluminosos que s’encenen quan cal operar en estos.

**Modernització dels passos d’accés**

De manera paral·lela, FGV treballa en la modernització dels passos d’accés i equips de validació de les estacions, baixadors i parades de la xarxa de metro i tramvia, a fi de millorar el servici prestat a les persones usuàries i amb especial atenció a les persones de mobilitat reduïda (PMR).

Esta actuació compta amb finançament de Fons Europeus i un pressupost d’uns 6 milions d’euros, IVA inclòs.

Este projecte preveu la instal·lació de nous lectors que, mancant l’adaptació del programari de peatge de l’equipament de validació, permetran la validació amb targetes *contactless* bancàries, així com amb codis QR, mitjançant paper o dispositius electrònics mòbils.

A més, es milloren les condicions d’accessibilitat, incloses pantalles gràfiques amb major visibilitat i missatges acústics amb sistema de bucle inductiu per a les persones amb problemes d’audició.

Actualment, la xarxa de Metrovalencia compta amb uns 535 passos operatius i 318 validadores de superfície que es modernitzaran entre enguany i l’any que ve.

Fecha: 01/09/2024